Zamaradi Mketema
Zamaradi Mketema (amezaliwa tarehe 4 Oktoba 1985) ni mtangazaji wa redio na televisheni kutoka Tanzania aliyepata umaarufu kwa utangazaji wake kwenye kipindi cha Take One kilichokuwa kikirushwa na kituo cha televisheni cha Clouds Tv [1].
Zamaradi Mketema alizaliwa Mkoa wa Dar es Salaam na baadae kuanza shule ya awali katika Shule ya Muhimbili. Alisoma Sekondari katika Shule ya Kiislam ya Wasichana Kunduchi (Kunduchi Girls Islamic High School) kisha kujiunga na Shule ya Green Acres kwa elimu ya Kidato cha Tano na Sita, hata hivyo hakuweza kumaliza shuleni hapo; alihama na kujiunga na Shule ya Hillside High International School iliyopo Bunamwaya, Uganda.
Alijiunga na masomo ya Elimu ya Juu katika Chuo Kikuu cha Mt. Augustino tawi la Mwanza. Akiwa chuoni aliweza kushiriki mashindano ya kumtafuta Miss Mwanza mwaka 2007 na kuweza kushika nafasi ya Kwanza [2].
Zamaradi Mketema alianza sanaa yake ya Utangazaji katika kituo cha Televisheni cha C2C kipindi cha mwaka 2007 hadi 2008. Baadae alifanikiwa kujiunga na kituo cha Redio na Televisheni cha Clouds kilichopo mkoani Dar es Salaam. Akiwa Clouds aliweza kujuzolea umaarufu katika vipindi vya Take One na Heka heka, vipindi ambavyo alikuwa akitangaza juu ya Maisha ya Wasanii wa Filamu na Kazi zao wanazofanya. Mwaka 2014 alifanikiwa kutoa Filamu yake ya Kigodoro aliyowashirikisha wasanii wengi wa Tanzania [3].
Zamaradi ana watoto watatu: kati ya hao wawili aliwapata kabla hajafunga ndoa na mmoja baada ya kufunga ndoa mwaka 2017 [4].
Jamii:Waliozaliwa 1985 Jamii:Watu walio hai Jamii:Watunzi wa Filamu Tanzania Jamii:Wiki Loves Women Tanzania